奉陪王少監朝請游南澗宿山寺步月二首  其二
作者：釋德洪
朝代：宋

paragraphs: 單衣喜和風，詩眼愛空翠。
野亭亦翛然，散坐聊倦倚。
坐久忽聞樵，見視一笑喜。
那知深林外，曲折見流水。
幽光弄紺碧，春色潑秀氣。
去爲千頃澤，隄柳相嫵媚。
月光方下徹，浮空見頳尾。
投礫戲驚之，撲摝沙禽起。
歸途望林壑，煙靄隔山寺。
便如斜川游，歲月亦相似。